Umnotho Uqhubeka Ugugudeka Kodwa Uzathuthuka Nge3.2 Percent: World Bank
Lokhu kwenzakala izisebenzi zithi zizangena ezitaladeni zitshengisela ukonakala komnotho welizwe.
WASHINGTON — Umnotho welizwe uqhubeka ugugudeka ngamandla, amafekithali evalwa njalo intengo yempahla ezitolo iqonga ngamandla. Ingcwethi kwezenotho zithi impilo izaqhubeka isiba lukhuni ebantwini abanengi lonyaka. Ugatsha lweZimstats luveze ngoLwesine ukuthi isilinganiso sokonakala komnotho siqongile kancane sisuka ku -0.78 percent ngoLwezi saya ku -0.80 ngoMpalakazi nyakenye. Imbiko le iza ngesikhathi ibhanga leWorld Bank lisithi umnotho weZimbabwe uzathuthuka ngesilinganiso esedlula okuthathu ekhulwini, i3.2 percent kuphela lonyaka. Isilinganiso lesi sihambelana laleso esethulwe ngumphathintambo wezemali uMnu Patrick Chinamasa nyakenye kuluhlu lwendleko zikahulumende, ibugdet. Embikweni ewethule liviki, iWorld Bank iveze njalo ukuthi ngomnyaka ozayo umnotho welizwe uzakhula nge3.7 percent, kuthi ngo2017 isilinganiso lesi sizakwehla siye ku3.4 percent. Ingcwethi kwezenotho uMnu Masimba Kuchera uthi lokhu kuveza ukuthi umnotho weZimbabwe uzaqhubeka usadalala abantu abanengi behlupheka. Kunjalo nje, siphinde saxoxa lomkhokheli wenhlanganiso yezisebenzi, iZCTU, uMnu. George Nkiwane ukuze sizwe ukuthi izisebenzi zona zithini ngalumumo. UNkiwane uthi inengi lezisebenzi lithi selikhathele ngalumumo ngalokho selifuna ukungena ezitalandeni litshengisele uhulumende ukuthi kumele aqakathekise ukuhlenga umnotho welizwe usumi nganxele.